kk de kk ar fa kk kk be ru mhr kk ky kk kk ru hbs_cyr kk vi kk kk kk kk kk kk kk kk ru kk kk kk kk kk tt kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk ru kk kk ru kk kk kk mhr kk kk kk ru kk kk kk ru kk kk kk kk en kk en kk kk sv be kk fr kk kk de be kk de kk kk uk kk kk kk kk kk kk ru kk kk ca kk br kk kk kk kk kk kk kk zh ru kk kk kk kk tt kk ru kk kk kk en kk kk kk kk
МӘҢГІЛІК ЕЛ – БОЛАШАҒЫ БІРТҰТАС ЕЛ
Билік 18508 0 пікір 6 Қазан, 2015 сағат 02:00
Сондай-ақ, ол Президенттің көрегенділігі мен реформаторлық таланты еліміздің қарыштап дамуын қамтамасыз етіп келе жатқанына жұртшылықтың назарын аудара отырып, өзінің ұсынысын да жеткізді.
Өз кезегінде ғарышкер Айдын Айымбетов Қазақстанның қазіргі таңдағы жетістіктерін сөз ете отырып, жастарды елiмiздiң патриоты болуға, Отанымызды көркейтуге сүбелі үлес қосуға шақырды.
«Бiздiң жерiмiзден – Байқоңыр ғарыш айлағынан адам баласы ең алғаш ғарышқа ұшты. Қазақстанды бүгінде бүкiл әлем таниды. Бұл өз елiмiздi мақтан тұтудың тамаша үлгiсi. Бүгiнде Қазақстан көп табыстарға қол жеткiздi. Біз мемлекетімізді одан әрі дамыта беру үшін әрқайсымыз өз iсiмiздің үздiгі болуымыз керек. Мiне, осы – нағыз патриоттық iс. Мен жастарды елiмiздiң патриоты болуға, өзiнiң нақты iстерiмен Отанымыздың көркеюiне үлес қосуға шақырамын. Қазақстанның Байрағы ғарышқа әлi талай ұшатынына, жеңiстi сәттерде желбiрейтiнiне, бүкiл әлемге танымал боларына сенiмдiмiн. Қазақ елi мәңгiлiк жасасын!», – дедi таяуда ғана ғарыштан оралған батыр Айдын Айымбетов.
Мәжіліс депутаты Бақытбек Смағұл жиынға қатысушыларға арнаған сөзінде жастарды патриоттық рухта тәрбиелеудің маңыздылығына назар аударды.
«Біз, Ауған соғысының ардагерлері, «Мәңгілік Ел» құндылықтарын қастер тұтамыз. Ауған соғысына қатысқан жауынгерлер – соғысты өз көзімен көргендер. Сондықтан Қазақстанның ұлы жетістігі – ел бірлігін ерекше бағалайды. Біз Елбасына бейбіт өміріміз үшін, аяулы аналарымыз бен бал-бөбектеріміздің күміс күлкісі мен тыныш ұйқысы үшін шексіз ризамыз!
Бүгінде интернационалист жауынгерлер – батылдық пен ерліктің нышаны! Жастарды патриотизм рухында, жоғары адамгершілікке, Отанды қорғауға тәрбиелеу – біздің тікелей міндетіміз. Мен отандастарымды ортақ үйіміздегі бейбітшілікті сақтауға шақырамын! «Мәңгілік Ел» құндылықтарын жоғары рухани-адамгершілік бағдар ретінде ұстануға үндеймін. Біздің жетістіктеріміз бен жеңістеріміз әрқайсымыздың бар күш-жігерімізбен аянбай еңбек етуімізге байланысты!», – деді депутат.
Форумда «Милосердие» қайырымдылық қорының директоры Аружан Саин Қазақстан Президенті Нұрсұлтан Назарбаевтың жедел түрде операция жасауға мұқтаж 29 баланың өмірін сақтап қалуға басты себепкер болғанын әңгімелеп берді.
«Таяуда Елбасын Қытай Халық Республикасы «Жібек жолы» сыйлығымен марапаттағанын білесіздер. Осы сыйлықпен бірге қоса берілген қомақты қаражатты Президентіміз біздің қорға аударған болатын. Бүгінгі уақытта 29 балаға өмірін сақтап қалуға қажетті операциялар жасалып, соның арқасында сол бүлдіршіндер жарық дүниенің қызығын көруге мүмкіндік алып отыр», – деді ол.
Аружан Саинның айтуынша, оның Елбасымен болған әрбір кездесуі балалардың өмірін сақтауға бағытталып келген.
«2010 жылы «Көркем шуағы» кездесуі барысында біз жүректерінде ақауларымен туған балалар мәселесін көтердік. Осы жүздесуден соң, Қазақстанда ауруханалар салынды да, осындай аурулармен туған талай бүлдіршіннің одан әрі өмір сүріп кетуіне қажетті операциялар жасалды. Бүгінде мыңдаған бала дерттерінен айығып кетті, себебі, біздің елде оларды емдейтін дәрігерлерге барлық жағдайлар жасалған», – деді қор директоры.
Бұдан бөлек, ол қоғамымызда қайырымды жандар көбейіп келе жатқанын, «Балаларға өмір сыйла!» шарасына белсене қатысқан азаматтардың арқасында соңғы 10 жыл ішінде 1300-ден астам баланың өмірі жалғасқанын атап көрсетті. Сонымен қатар, А.Саин Қазақстанда жетімдер үйлерін азайтуға бағытталған «Қазақстан жетім балаларсыз» жобасына да тоқталды. Оның сөзіне қарағанда, бүгінге дейін осы жобаның арқасында 500-ден астам бала өз отбасыларын тапқан.
«Халық Қаһарманы» Азамат Жұмаділов алқалы жиында ішкі толғанысын жасыра алмай, тебіреніспен сөйледі.
«Құрметті достар! Мен ешқашан батыр атануды ойлаған емеспін. Сол қатерлі түнде азаматтық міндетімді ғана атқардым! Менің орнымда кім болса да дәл солай істер еді. Жауапты сәтте қатерге ойланбай бас тігу – елім деген әрбір азаматтың борышы! Сол оқиғаны Елбасы теледидардан көріп, маған «Халық Қаһарманы» атағын берді. Осыдан түйгенім: Қазақстанда жасалған әрбір игі іс Елбасының назарында. Ұлым дейтін елі мен Елбасы барда, елім дейтін ұлдар бар. Патриотизм – ел үшін жасалған нақты істерден тұрады. Бұл – «Мәңгілік Елдің» басты сипаты! Мен еліміздің жастарына үндеу тастаймын! Қасиетті Отанымызды сүйіп, құрметтейік! Жақындарымызға көмектесейік! Лайым жерімізден бейбітшілік пен келісім кетпесін!» – деді «Халық Қаһарманы».
Сол сияқты, кеншілер әулетінен шыққан қарағандылық Қанат Мұстафин де «Мәңгілік Ел – болашағы біртұтас ел» патриоттар форумы барысында ел игілігі үшін атқарылып жатқан шаруаларға разы пейілмен қарайтынын жеткізді.
«Мен «Қазақстан» атты көмір шахтасында жұмыс істеймін. Біздің отбасымыз – кеншілік кәсіп атадан балаға мирас болған шахтерлер әулеті. Отанымызға адал қызмет ету – біздің бұлжымас қағидамыз. Біздің елімізде Еңбек адамы – ең құрметті, ең сыйлы адам. Біз мемлекеттің қолдауына, жұмысшы кәсібінің қиындықтарын өз басынан өткізген, оны бір кісідей білетін Елбасының қамқорлығына бөленіп отырмыз. Түсіне білгенге, кеншілік кәсіп – еліміздегі ең абыройлы, беделді кәсіптің бірі. Кеншілердің атқарар ісі ауыр және қатерге толы. Сондықтан, Елбасымыз да үнемі кеншілерді ардақ тұтып, олардың еңбегін жоғары бағалайды. Ол біз үшін үлкен мәртебе. Менің әкемнің аты – Қазақстан. Мен өзімнің әкемнің ғана емес, сүйікті Қазақстанымыздың перзенті екенімді мақтан етемін. Өйткені, жерімде тұрақтылық, елімде – бейбітшілік, алдымда – балаларымның жарқын болашағы бар. Отанымыздың өркендеуі үшін тер төгу – біздің парызымыз. Еңбек адамына ең керегі – осы! Мәңгілік Ел дегеніміз де – осы! Елімізде елі үшін аянбай тер төгетін талай-талай асыл азаматтардың бар екенін мақтан етемін. Бүгінгі форумға көптеген танымал азаматтар жиналып отыр. Бұл олардың еліне деген махаббатын, Отанға деген сүйіспеншілігін, шексіз құрметін білдіреді», – деді кенші.
Актер Нұрлан Әлімжанов өз кезегінде кино өнерінің ұрпақты отансүйгіштікке, патриоттыққа тәрбиелеудегі орнын айта келіп, Елбасының аталған салаға жасаған қолдауының арқасында бұл бағытта көптеген жұмыстар атқарылып жатқанын жеткізді.
«Құрметті форумға қатысушылар! Бүгінгі таңда кино өнері – ең басты тәрбие құралдарының бірі. Елбасының қолдауымен бүгінде Қазақ киносы бұрын-соңды болмаған қарқынмен дамуда. «Қазақфильм» киностудиясы түбегейлі жаңғыртылып, заманауи техникалармен жарақталды. Қазір киногерлеріміз жылына 100 фильмге дейін шығара алады. Әңгіме – санда емес, сапада. Енді біздің алдымыздағы жауапты міндет – Мәңгілік Елдің құндылықтарын ұлықтайтын сапалы туындылар жасау. Халықтың патриоттық рухын көтеріп, Отанымызды сүюге, ел үшін еңбек етуге үндеу! Біз оны жан-жүрегімізбен сезінеміз. Туған Қазақстанымыздың Мәңгілік Ел болуы жолында аянбайық, достар!», – деді актер.
Ал Тараз мемлекеттік педагогикалық институтының ректоры Дария Қожамжарова өзінің сөзінде мемлекетіміз тарапынан ұрпаққа сапалы білім беру ісіне жоғары деңгейде қолдау көрсетіліп келе жатқанына көңіл аударды.
«Елбасы «Мәңгілік Елдің ең басты сипаттарының бірі – ғылым мен білім» деген болатын. Елімізде 2 миллион 600 мың оқушы бар. Тек биылдың өзінде 340 мың бүлдіршін мектеп табалдырығын аттады. Бұл – Тәуелсіздік тарихындағы рекордтық көрсеткіш. Біз кеше ғана ел болып «Ұстаздар күнін» атап өттік. Шәкіртіне білім нәрін себетін 340 мың қазақстандық ұстазды кәсіби мерекелерімен құттықтауға рұқсат етіңіздер! Білімді ұрпақ – Мәңгілік Елдің болашағы. Мәңгілік Ел болу дегеніміз – бәсекеге қабілетті, зияткер ұлт болу. Зиялы ұрпақ тәрбиелеу – менің, мен сияқты барша ұстаздардың борышы. Ал жас ұрпақтың борышы – білімді азамат атанып, Ұлы Абай айтқандай, «Мәңгілік Елдің кірпіші болып қалану». Сол себепті, біздің жасампаз еңбегіміздің бәрі де «Мәңгілік Ел» үшін!», – деп түйді ректор.
«Қайрат» футбол клубының шабуылшысы, команда капитаны Бауыржан Исламхан да жүйелі де жігерлі сөзімен форумға қатысушылардың қошеметіне ие болды.
«Барлығыңыз да футболдың Қазақстан халқын қалай біріктіретінінен хабардарсыздар. Біздің сәтті турнирлерімізде алаңда бола тұрып, мен өз халқымның, Ұлы Дала елі халқының рухын бүкіл жан-дүниеммен сезінемін. Әлеуметтанушыларға қазақстандық бірегейлікті дәл осы спорттық жарыстарда өлшеуді ұсынамын, ол міндетті түрде 100 пайыз дәлдікті көрсетеді», – деді Б.Исламхан.
Футболшының сөзіне қарағанда, спортшылар жеңіске жетуде Елбасын үлгі тұтады.
«Қазақстандық спорттың жетістіктері еліміздің жалпы жетістіктерінің ажырамас бөлігі. Әлемдік футболда өзіндік стилі мен стратегиясына ие командалар бар. Ал еліміздің даму стилі – бірлік пен келісім арқылы үлкен жетістіктерге жету. Бұл жоспар – патриоттық «Мәңгілік Ел» идеясы. Бұл жаңа жетістіктерге қол жеткізуге ұдайы ұмтылыс, біз дұрыс жолдамыз», – деп қорытты сөзін спортшы.
Қатерлі ісік ауруларымен күресу мақсатындағы зерттеулерге 2 млн. АҚШ долларын бөлген 25 жастағы қазақстандық бағдарламашы Асхат Мырзабаев жиын кезінде болашақта ғылымды одан әрі қаржыландыруды алдына мақсат етіп қоятынын жеткізді.
«Менің жасым қазір жиырма бесте. АҚШ-та қызмет еткен кезімде мен жұмыстан тәжірибе алып қана қоймай, бір маңызды нәрсені ұқтым: ұлы нәрсені өмірге әкелу үшін ауқымды ойлау керек екен, өзіңе терең сұрақтар қоюың керек екен. Өмірдің мәні не? Қандай із қалдыра аламын? Адамзатқа не беремін? Өзіме ол сауалдардың жауабын таптым. Мен ғылымның дамуын қолдағым келеді. Сол үшін де мен қатерлі ісік пен онкологияны зерттеуге 2 млн. доллар бөлуді шешкен едім», – деді ол.
Сөзіне қарағанда, ол ауыр дертке ұшырағандарға көмектесуді жас кезінен өмірлік мақсаты етіп алыпты.
«Университеттің үшінші курсында мен АҚШ-тың Сан-Франциско қаласына Твиттер компаниясына тәжірибелік жұмысқа орналасуға мүмкіндік алдым. Онда мен керемет жігіттермен таныстым, олар маған жобаны жасауға көмектесті, кейіннен оны Microsoft компаниясы сатып алды. Осыдан соң мен көлемді ақпаратпен жұмыс жасауда ірі қаржы компанияларының тәжірибесін алдым», – деді бағдарламашы.
Форумда ақын Маралтай Ыбыраев, «Болашақ» бағдарламасы түлектері қауымдастығының мүшесі Қаныш Төлеушин, «Статус» әйелдер федерациясының жетекшісі Ирина Унжакова, «Батыс Еуропа – Батыс Қытай» жобасына қатысушы, «ҚазАвтоЖол» Ұлттық компаниясы» АҚ директорының орынбасары Айжан Туғанова, «MIMIORIKI» компаниясының директоры Инна Апенко, Қазақстан аспазшылары қауымдастығының президенті Елена Мащинская, мұнай-газ саласының өкілі Фердинат Мамонов, қазақ тілін үйретудің жаңа тәсілінің авторлары Семен Махов, Евгений Шворнев, Сергей Закора, химия пәнінің мұғалімі, көптеген шәкірттері халықаралық олимпиадалардың жеңімпазы атанған Алмас Ордабаев, режиссер Ахат Ибраев, жас әскерилер Ербол Базаров, Алтын Байтемірова және Алмат Қайырбеков сынды азаматтар өздерінің жүректерінен шыққан жылы лебіздерін, елге, Елбасына деген құрметтерін жеткізді.
Иә, патриоттық әр адамның еңбегі арқылы дәлелденетін құндылық. Егеменді ел болғанымызға көп уақыт өткен жоқ. Осы аз ғана уақыттың ішінде әлем мойындаған керегесі кең, іргелі елге айналдық. Осындайда елімізде аянбай тер төгіп, еңбек ететін талай-талай асыл азаматтар өсіп шықты. Бүгінгі форумда солардың бірқатары жүрекжарды лебіздерін білдірді. Бұл олардың еліне деген махаббатын, Отанға деген сүйіспеншілігін көрсетеді.
Құдайға шүкір, елін шексіз сүйетін, патриоттық сезімін жүрегінде сақтаған қаншама асыл азаматтар бар. Бұлардың патриот болуының сыры Қазақстанның болашағына сеніммен қарауларында.
Тағы бір ерекше тоқтала кетер жайт, форум аясында «Жыл патриоты» байқауының қорытындысы шығарылды. Дәлірегін айтсақ, Отанға деген сүйіспеншіліктерін күнделікті еңбегімен, нақты істерімен, сондай-ақ, ерен ерлігімен дәлелдей білген қазақстандықтар жеті аталым бойынша марапатталды. Оларды атап көрсетер болсақ, ғарышкер Айдын Айымбетов («Менің елім» аталымы бойынша), ұлт мақтанышы, КСРО халық әртісі Бибігүл Төлегенова («Руханият шыңы»), белгілі боксшы Геннадий Головкиннің анасы Елизавета Головкина («Ана жүрегі»), «Динар-Электромаш» ЖШС (Ақтөбе облысы) іс басқарушысы Сергей Вишняк («Ел бірлігі»), «Казлегпром – Алматы» ЖШС бас директоры Айбек Бектұрғанов («Нұрлы жол»), «Темірлан» ЖШС директоры Ерлан Әлин («Ерен еңбегі үшін») және суға батып бара жатқан екі сыныптасын құтқарған мектеп оқушысы Никита Тюкин («Ерлік») марапатқа ие болды.
Патриоттық форум барысында марапатталған бұл отандастарымыз еліміздің өркендеуіне бар мүмкіндіктерінше үлес қосып жүргендері даусыз. Сондықтан да оларға осындай сый-құрметтің көрсетілуін жиналған қауым зор ықыласпен қолдап, қошеметтерін білдірді.
Біз осы арада форум сәтінде марапатталып, қуанышқа бөленген Бибігүл Төлегенованың лебізіне назар аударалық:
«Мәңгілік Ел» біздің ата-бабамыздың аңсаған арманы болатын. Бүгінде біз оған қолымыз жетті. Біздің жастарымыз расында да патриот болады деп сенемін, сондай-ақ, «Мәңгілік Ел» идеясын шын жүректен қолдаймын. Оның дұрыстығына еш күмәнім жоқ. Менің жасым 85-ке толды. Соған қарамастан, мен «Мәңгілік Ел» идеясының іске асқанын көремін деп ойлаймын. Егер, жастар дұрыс еңбек етіп, бұл идеяны жүзеге асыруға тырысатын болса, онда ол міндетті түрде көп кешікпей орындалады. Нағыз патриот тек өзі үшін ғана емес, елі үшін де өмір сүреді деп есептеймін. Біз балабақшада, мектепте, жоғары оқу орнында алған білімімізді, тәрбиемізді ұрпақ жолында сарп етуіміз керек. Яғни, барлық біліміміз бен біліктілігіміз тек өзіміз үшін, өз үйіміз үшін ғана емес, мемлекет үшін де еңбек етуі керек. Патриоттықтың мәні осында. Мен рухани тәрбиені арттыру үшін өнер саласында өте көп еңбек еттім. Совхоздан да, колхоздан да, бригада мен бөлімшелерден де қашқан жоқпын, қорыққан жоқпын, тіпті, есек пен түйеге мініп те еңбек еттім. Еңбек адамға көрік береді деп ойлаймын. Бізге жаңа мемлекетті құруға ешнәрсе кедергі жасамасын деп тілеймін. «Мәңгілік Ел» тек жүрегімізде ғана мекендеп қоймай, бүкіл әлем қазақтардың «Мәңгілік Елде» тұратынын көрсе деймін. Бұл – менің шын тілегім», – деді ұлт мақтанышы, «Халық Қаһарманы» Бибігүл Төлегенова.
Осылайша, біздің елімізде еңбеккерлерімізді, батырларымызды құрметке бөлеу дәстүрге айналғанына тағы бір рет куәгер болды. Мұның тәрбиелік мәні өте зор екенін, халықтың келешекке деген сенімін одан сайын арттыра түсудегі маңыздылығын әрбір қазақстандық азаматтың ұға білгені жөн. Өйткені, осының барлығы еліміздің болашағы үшін жасалып жатқан игі істер екені талассыз.
Бір тоқтала кетер жайт, ел тұтастығын сақтауда, ұрпақ тәрбиесінде өзіндік орны бар бұл патриоттар форумында қазақстандық бірегейлікті нығайтуға және «Мәңгілік Ел» құндылықтары негізінде бірыңғай азаматтық бірлікті қалыптастыруға қатысты әсерлі сөздердің айтылуы көпшілікті толқытпай қойған жоқ. Бұған қоса, Тәуелсіздік және Астана, ұлттық бірлік, ынтымақ пен келісім, азаматтық теңдік, еңбексүйгіштік пен адалдық, шынайылық пен патриотизм секілді қасиетті ұғымдар тұрғысында тереңнен ой қорытылуы форумның мән-маңызын арттыра түсті.
Форумға қатысты тағы бір айтарымыз, Елбасының «Мәңгілік Ел» жалпыұлттық идеясын, 5 институттық реформасын, «Қазақстан-2050» Стратегиясын халықтың терең түсініп, оны қызу қолдайтыны форум аясында анық аңғарылып тұрды. Форумда сөз сөйлегендердің әрқайсысы Мемлекет басшысының сауатты бастамаларына пайыммен қарап, оның дұрыстығына кәміл сенетініне көзіміз жетті. Осы арада ерекше айтуымыз керек, жиынға қатысушылармен әңгімелесу барысында Президентіміздің АҚШ-тың Нью-Йорк қаласында өткен БҰҰ-ның 70-ші мерейтойлық сессиясында жасаған баяндамасын жұртшылықтың асқан қызығушылықпен тыңдағанын, ой електерінен өткізгенін де байқадық.
Сонымен қатар, форум жұмысы кезінде «Бір ел – бір отбасы» атты жобаның басталғанының хабарлануы да көпшіліктің көңілінен шықты. Мұны түсіндіре кетер болсақ, Елбасы Нұрсұлтан Назарбаевтың «Ұлт жоспары – 100 нақты қадам» атты бес институттық реформасының аясында іске асырылатын Қазақстан халқы Ассамблеясының «Үлкен ел – үлкен отбасы» жалпыұлттық жобасы қолға алынбақ. Бұл жоба аясында патриоттық тәрбие басымдықтарын, болашағы біртұтас ұлтымыздың зияткерлік, мәдени және рухани құндылықтарын ілгері бастыруға бағытталған кең ауқымдағы акциялар мен әлеуметтік шаралар өткізу көзделуде.
Ал патриоттар форумы бүкіл қатысушылардың қосылып орындауындағы «Атамекен» әнімен мәресіне жетіп, әдемі қорытындыланды.
Қазақстандағы Орыс қоғамы Қызылорда филиалының директоры:
– Бұл форум баршамызды жұмылдыра түсті. «Мәңгілік Ел» идеясы айналасына топтасқан біздер өткен тарихымызға да назар аудара бастадық. Қазақ хандығының құрылғанына 550 жыл толуын атап өтіп жатқанымыз да сондықтан.
Қытайлық бір пәлсапада «Сен отаныңды әрқашан сүйе білуің керек!» деп айтылған екен. Олай болса, менің Отаным Қазақстан дегім келеді. Және барлық қазақстандықтар бір халық екендігін назардан тыс қалдырмаған жөн.
Оңтүстік Қазақстан облысындағы өзбек этномәдени орталығының жетекшісі:
– Аталған шара тарихи және саяси маңызға ие. Қазақстанды Отан тұтқан әрбір азамат патриот болуы шарт. Патриоттық сана-сезім – бұл Отанды сүю. Негізінен, патриоттық сана-сезім отбасыдан басталады. Ата-ананың тәрбиесінен бала қоғамға пайдасы тиетіндей және бәсекеге қабілетті азамат болып қалыптасады.
Мемлекеттік тілді жетік білу де патриотизмнің бір көрінісі. Ал жалпы қазақ халқының айналасына топтасқан өзге де этностар болып баршамыз шаңырағымыздың биік, керегеміздің кең болуына белсенді үлес қосуымыз керек.
– «Мәңгілік Ел – Болашағы Біртұтас Ел» атты республикалық патриоттар форумының өтуі мен үшін үлкен қуаныш. Еліміздің әрбір азаматы патриот болуы тиіс деп ойлаймын. Өйткені, олардың әрбір іс-әрекеті – еліміздің болашағына қаланар кірпіш.
«Мәңгілік Ел» идеясын жүзеге асыру жолында баршамыз бір адамдай атсалысқанда ғана белгілі бір нәтижеге қол жеткізе аламыз. Жетістік төккен тер мен еткен еңбектің нәтижесінде келетінін қаперден шығармайық.
– Патриоттар форумын мен жалпыхалықтық шара деп айтар едім. Өйткені, әрбір қазақстандық өзінің сана-сезімімен бойындағы отансүйгіштік қасиетті сезіне түседі. Жері мен елін және туған халқын сүйген адамды ғана Отанының шын берілген патриоты деп ой түюге болады.
Тағы бір айта кетерлігі, біз Қазақ хандығының тарихына көз сала отырып, келешегімізді бағдарлап ала аламыз. Барлығымыз біртұтас құндылықтар айналасына топтасқан кезде «мен, бұл менікі және мен үшін» деген ұғымның қаншалықты өмірімізге жақын екенін анық сезінеміз.
Жазып алған Асқар ТҰРАПБАЙҰЛЫ
Қазаққа қарсылар тайраңдай бере ме?
Путиннен кейін кім президент болады?
Елдегі бірлікті қазақ тілділер сақтап отыр!
CNN: Путин Польшаға соққы жасауы мүмкін
Мобилизация: 3 орыс, 447 қазақ шақырылыпты
Ресей тойлап жатқанда, орыстар қоршауда қалды
Қарттар күні: Алматы телеарнасы қайырымдылық акциясын өткізді
Қайрат Боранбаевқа қатысты тергеу жұмысы аяқталды
Мобильді қосымшаны жүктеп алыңыз!
Сайттағы материалдарды пайдаланғанда міндетті түрде сілтеме берулеріңізді сұраймыз. Ақпараттық порталдағы авторлық және басқа да құқықтар толығымен қорғалатынын ескертеміз. Автордың жеке пікірі редакцияның көзқарасы болып саналмайды. Жарнама мен түрлі хабарландыруларға жарнама беруші жауапты.
Құрылтайшысы: «Абай-ақпарат» қазақ интернет кеңістігін дамыту қоры» қоғамдық қоры
ҚР Мәдениет және Ақпарат министрлігінде тіркеліп, №12996-ИА кәулігі берілді